Entitat Autònoma del Diari Oficial i de Publicacions de la Generalitat de Catalunya
L'Entitat Autònoma del Diari Oficial i de Publicacions (EADOP) té atribuïda, entre altres funcions, la comercialització de totes les publicacions de l'Administració de la Generalitat destinades a la venda, d'acord amb la Llei 24/1987, de 28 de desembre, de creació de l'Entitat Autònoma del Diari Oficial i de Publicacions de la Generalitat.
L'EADOP presta els seus serveis al conjunt de l'Administració de la Generalitat i als ciutadans en general.
En aquest sentit, una de les línies d'actuació de l'EADOP és la posada a disposició dels ciutadans, ja sigui directament o mitjançant un acord amb els departaments, organismes o empreses, dels materials més útils i respecte dels quals es detecti un interès o demanda a les llibreries.
Així mateix, també constitueixen objectius de l'EADOP la difusió d'aquestes publicacions i la gestió, de la manera més eficient possible, de la seva comercialització.
Mitjançant la Resolució PRE/859/2012, de 8 de maig, es va crear la Xarxa de Llibreries Acreditades de la Generalitat de Catalunya i es van establir els criteris d'acreditació per al període 2012-2014 (DOGC núm. 6126, de 11.5.2012) i el 15 de desembre de 2014 es va prorrogar el sistema per sol·licitar la integració a la Xarxa de Llibreries Acreditades per al període 2015-2016.
Durant el període de vigència de la Xarxa, aquest model de comercialització del fons editorial de la Generalitat de Catalunya amb la col·laboració de les llibreries del sector privat ha resultat una bona eina per assolir satisfactòriament l'objectiu de garantir la difusió de les publicacions de la Generalitat i una distribució més estesa geogràficament, atès que s'ha aconseguit una presència més homogènia al territori.
L'experiència acumulada fins ara fa convenient renovar la vigència del sistema de comercialització de les publicacions de la Generalitat.
Tanmateix, cal actualitzar el sistema d'acreditació dels establiments que hi estiguin interessats establert a l'esmentada Resolució PRE/859/2012, de 8 de maig, per tal d'adaptar-hi els canvis legislatius que ha comportat l'entrada en vigor de les normes Llei 39/2015, d'1 d'octubre de procediment administratiu comú de les administracions públiques i Llei 40/2015, d'1 d'octubre, de règim jurídic del sector públic.
–1 Renovar la Xarxa de Llibreries Acreditades de la Generalitat de Catalunya per a la venda de les seves publicacions, i fixar els requisits i les condicions que han de complir per rebre l'acreditació de llibreria integrada a la Xarxa.
–2 Establir el sistema per sol·licitar la integració a la Xarxa de Llibreries Acreditades per al període 2017-2019.
–3 Les llibreries acreditades durant els períodes 2012-2014 i 2015-2016 que desitgin continuar integrades a la Xarxa, hauran d'emplenar i signar la declaració responsable que figura a l'annex 3.
La signatura d'aquesta declaració comportarà la continuïtat de l'acreditació i la resolució del conveni de col·laboració que cada llibreria acreditada va signar amb l'EADOP, atès que els compromisos que assumeixen ambdues parts estan inclosos en l'annex 1 de la present Resolució.
–4 Aprovar el model oficial de sol·licitud.
–5 Publicar aquesta Resolució i els seus annexos al Diari Oficial de la Generalitat de Catalunya, fer-ne difusió a través de la pàgina web de l'Entitat Autònoma del Diari Oficial i de Publicacions de la Generalitat de Catalunya i notificar-la a les llibreries ja adherides a la Xarxa.
Barcelona, 28 de desembre de 2016
Configuració de la Xarxa de Llibreries Acreditades de la Generalitat de Catalunya, requisits, compromisos i procediment d'acreditació per al període 2017-2019.
Configuració de la Xarxa de Llibreries Acreditades de la Generalitat de Catalunya
La Xarxa de Llibreries Acreditades per a la venda de publicacions de la Generalitat de Catalunya està formada pel conjunt de comerços especialitzats que rebin l'acreditació corresponent per part de l'Entitat Autònoma del Diari Oficial i de Publicacions de la Generalitat de Catalunya (en endavant, EADOP), sempre que compleixin els requisits i les condicions que s'estableixin, i sempre que respectin els compromisos que contreuen per raó d'aquesta acreditació oficial.
Aquesta Xarxa està integrada exclusivament per llibreries i empreses que exerceixen legalment i de manera continuada l'activitat comercial de venda de llibres, sempre que aquesta sigui essencialment la seva activitat principal o la més destacada, en el cas de concurrència de diverses activitats comercials en un mateix establiment.
D'acord amb el Decret llei 1/2009, de 22 de desembre, d'ordenació dels equipaments comercials, s'entén que un establiment comercial es dedica essencialment a la venda d'un producte o gamma de productes quan es destina, com a mínim, un 80% de la seva superfície de venda a aquests productes.
L'acreditació sempre s'atorgarà a establiments concrets, amb una ubicació física precisa, i no es pot atorgar a cadenes, franquícies o similars de forma genèrica per a diversos establiments.
L'acreditació d'una llibreria no comporta l'exclusivitat en la comercialització de les publicacions de la Generalitat.
Els titulars dels establiments definits al punt anterior que vulguin sol·licitar l'acreditació com a membre de la Xarxa de Llibreries Acreditades de la Generalitat de Catalunya per a la venda de les seves publicacions han de complir diversos requisits i accepten els compromisos que s'indiquen tot seguit:
a) Disposar d'un establiment comercial que exerceixi legalment i de manera continuada la venda directa al públic de llibres i publicacions, sempre que aquesta sigui essencialment la seva activitat d'acord amb Decret llei 1/2009, de 22 de desembre, d'ordenació dels equipaments comercials.
b) Estar al corrent de les obligacions tributàries i fiscals tant amb la Hisenda Pública com amb la Seguretat Social.
c) Disposar d'un espai suficient i preferent, susceptible de ser senyalitzat amb els elements d'identificació institucional que facilitarà l'EADOP, per tal d'exposar els llibres i productes editorials de la Generalitat de Catalunya.
e) Estar al corrent en les seves relacions comercials amb el distribuïdor editorial de les publicacions de la Generalitat de Catalunya.
a) Comercialitzar els llibres i productes editorials de la Generalitat de Catalunya d'acord amb les pràctiques usuals del sector.
b) Participar en les promocions o campanyes institucionals tant generals com locals que impulsi la Generalitat de Catalunya, i que facin referència a algun títol o producte editorial produït per la mateixa institució.
c) Realitzar actuacions de promoció comercial en el seu àmbit territorial pel que fa a les publicacions de la Generalitat de Catalunya, així com participar en les que siguin promogudes amb caràcter general per l'EADOP.
d) Posar en un lloc visible i destacat els elements gràfics que acreditin la pertinença de l'establiment a la Xarxa de Llibreries Acreditades de la Generalitat de Catalunya, així com mantenir adequadament senyalitzada la zona on s'exposin els títols, amb la utilització dels recursos oficials d'identificació visual que facilitarà l'EADOP.
e) Mantenir aquesta condició de llibreria acreditada fins al 31 de desembre de 2019.
f) El coneixement del fons editorial de l'EADOP serà accessible a través del catàleg de la Llibreria en línia de la Generalitat de Catalunya i de la plataforma d'informació DILVE.
g) L'EADOP i l'establiment acreditat, podran acordar activitats de promoció comercial, així com qualsevol altra qüestió que es pugui plantejar dins l'àmbit de comercialització de les publicacions de la Generalitat de Catalunya.
El/la titular de la llibreria que vulgui sol·licitar que el seu establiment comercial sigui reconegut com a membre de la Xarxa de Llibreries Acreditades per a la venda de publicacions de la Generalitat de Catalunya, ho ha de fer mitjançant el model oficial de sol·licitud que consta a l'annex 2 d'aquesta Resolució, i haurà d'aportar la documentació que s'hi requereix.
3.2 Termini i lloc de presentació de les sol·licituds
Les sol·licituds es poden presentar a partir del mateix dia de la publicació d'aquesta Resolució en el Diari Oficial de la Generalitat de Catalunya.
El lloc de presentació és la seu de l'EADOP, a l'avinguda de Josep Tarradellas, 20-30, 08029 de Barcelona.
També es poden presentar per correu postal.
La sol·licitud, que inclou una declaració responsable de compliment dels requisits i els compromisos, haurà d'anar acompanyada de la documentació següent:
Si el sol·licitant és una persona física, cal aportar el document nacional d'identitat, el NIF i l'acreditació del nom comercial amb què opera en el tràfic mercantil.
Si el sol·licitant és una persona jurídica, cal aportar el NIF de l'empresa i l'escriptura de constitució, o els estatuts o l'acta fundacional en què constin les normes que en regulen l'activitat.
En tots dos casos, cal acreditar l'epígraf de l'activitat econòmica (CNAE) d'adscripció de la llibreria.
L'acreditació es farà mitjançant una resolució que serà notificada a la persona interessada i publicada al DOGC.
L'acreditació implicarà l'acceptació de les obligacions expressades al punt 2.2 de l'annex 1 d'aquesta Resolució.
L'EADOP actualitzarà al seu web la llista de les llibreries acreditades en cada moment.
La condició de membre de la Xarxa de Llibreries Acreditades per a la venda de publicacions de la Generalitat de Catalunya es pot perdre per alguna de les següents causes:
Per voluntat de l'establiment acreditat o de l'Administració, amb comunicació prèvia a l'altra part amb tres mesos d'antelació.
Per incompliment dels requisits establerts en aquesta Resolució o de les obligacions expressades al punt 2.2 de l'annex 1 d'aquesta Resolució.
En tots dos casos, la retirada de l'acreditació haurà de ser objecte d'una resolució de l'EADOP que haurà de ser notificada a l'interessat.
El règim jurídic aplicable és el que estableixen la Llei 26/2010, del 3 d'agost, de règim jurídic i de procediment de les administracions públiques de Catalunya, la Llei 39/2015, d'1 d'octubre de procediment administratiu comú de les administracions públiques i la Llei 40/2015, d'1 d'octubre, de règim jurídic del sector públic.
Declaració responsable sobre la vigència de requisits i compromisos per formar part de la Xarxa de Llibreries Acreditades de la Generalitat de Catalunya
Dades de la persona que actua en representació de l'establiment acreditat
Dades d'identificació de l'establiment acreditat
Denominació de l'establiment o raó social Acreditació núm.: XLA --/----
Assabentat/ada de la Resolució de PRE/.../2016, de 28 de desembre, per la qual es prorroga la Xarxa de Llibreries Acreditades de la Generalitat de Catalunya i s'estableixen els criteris d'acreditació per al període 2017-2019.
Que compleixo els requisits i compromisos vigents establerts a la Resolució PRE/.../2016, de 28 de desembre.
Que em comprometo a mantenir-ne el compliment durant el període 2017-2019.
Que es tingui per presentada aquesta sol·licitud i es mantingui la condició de la llibreria com a integrant de la Xarxa de Llibreries Acreditades de la Generalitat de Catalunya per al període 2017-2019.
D'acord amb l'article 5 de la Llei orgànica 15/1999, de 13 de desembre, de protecció de dades de caràcter personal, us informem que les vostres dades personals seran recollides, incorporades i tractades al fitxer anomenat "Contractació i convenis de l'EADOP".
L'òrgan responsable d'aquest fitxer és l'Entitat Autònoma del Diari Oficial i de Publicacions i l'adreça on podeu exercir els drets d'accés, modificació, cancel·lació i oposició és:
Àrea de Contractació, Patrimoni i Documentació